’n Bende gewapende rowers het eergisteraand twee huise op die plaas Jakkalsdans naby Moloto “omsingel” en talle skote op die eienaars geskiet in wat soos ’n “klein oorlog” geklink het.
Mnr. Kobus Erasmus (40) het gesê hy en sy seun, Corrie (18), moes vir die koeëls weghardloop wat uit alle rigtings op hulle geskiet is.
“Toe ek en my seun om die motorhuis se hoek kom, het my hond, Rufus, ’n verdagte gegryp. Die volgende oomblik het ’n ander verdagte op ons begin skiet. Hy was so 5?m van ons af,” het mnr. Kobus Erasmus gesê.
“Skielik was daar meer as vier mense wat op ons geskiet het. Ek het vir my pa geskreeu om terug huis toe te hardloop.
‘Gryp jul gewere en skiet!’ het ek geskreeu. In werklikheid het ons nie ’n vuurwapen van ’n dag oud nie. Ek het maar net gehoop hulle skrik as hulle dink ons gaan terugskiet,” het hy gesê.
Mnr. Erasmus se pa en stiefma, Marie, het ook in hul huis die ligte afgeskakel en op die vloer gaan lê.
“Ek en Corrie het die die huis ingehardloop, ligte afgeskakel en gordyne toegetrek en plat gaan lê. Ons het ’n ruk lank bly lê totdat dit doodstil was,” het Erasmus vertel.
Hy het gesê dit is ’n wonderwerk dat niemand raak geskiet is nie. Een van die koeëls het sy bakkie se modderskerm getref.